《怀高图南》
金朝·马定国

刘叉一狂士，尚得韩愈知。君才百刘叉，知者果其谁。

三随计吏百，蹑履游京师。文章善变化，不以一律持。

碧海涵万类，青天行四时。去年高唐别，河柳摇风枝。

今年清明饮，高花见辛夷。兹来又几日，军檄忽四驰。

尺书无处寄，相见果何期。白日斗龙蛇，黄尘笳鼓悲。

春风独无忧，吹花发江湄。一杯送归雁，万里寄相思。

作者简介：茌平人，字子卿。刘豫阜昌初，累官翰林学士。尝考《石鼓》为宇文周时所造。